Michel Jazy
Michel Jazy (13. juuni 1936 Oignies – 1. veebruar 2024 Dax) oli Prantsusmaa kergejõustiklane, keskmaajooksja. Rooma olümpiamängudel 1960 võitis ta 1500 m jooksus hõbemedali. Kuldmedali võitis Austraalia jooksja Herb Elliott, pronksi ungarlane István Rózsavölgyi. 1964. aasta suveolümpiamängudel Tōkyōs tuli ta 5000 meetri jooksus neljandaks. Kergejõustiku Euroopa meistrivõistlustel 1962. aastal võitis ta 1500 m jooksus kuldmedali ja 1966. aastal 5000 m jooksus kuldmedali ja 1500 m jooksus hõbemedali. Sportlaskarjääri jooksul püstitas ta üheksa maailmarekordit: ühe miilijooksus, kaks 2000 meetri jooksus, kaks 3000 meetri jooksus, kaks kahe miili jooksus ja kaks 4×1500 meetri teatejooksus.